CELEX: 32022R0782
Language: et
Date: 2022-05-18 00:00:00
Title: Komisjoni rakendusmäärus (EL) 2022/782, 18. mai 2022, millega võetakse tagasi toimeaine isopürasaami heakskiit vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmäärust (EL) nr 540/2011 ja tühistatakse rakendusmäärus (EL) nr 1037/2012 (EMPs kohaldatav tekst)

19.5.2022   
               
               
                  ET
               
               
                  Euroopa Liidu Teataja
               
               
                  L 140/3
               
            
         KOMISJONI RAKENDUSMÄÄRUS (EL) 2022/782,
         18. mai 2022,
         millega võetakse tagasi toimeaine isopürasaami heakskiit vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmäärust (EL) nr 540/2011 ja tühistatakse rakendusmäärus (EL) nr 1037/2012
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 21 lõiget 3 ja artikli 78 lõiget 2,
         ning arvestades järgmist:
         
                     (1)
                  
                  
                     Komisjoni rakendusmäärusega (EL) nr 1037/2012 (2) kiideti heaks toimeaine isopürasaam vastavalt määrusele (EÜ) nr 1107/2009 ja kanti see komisjoni rakendusmääruse (EL) nr 540/2011 (3) lisa B osasse.
                  
               
                     (2)
                  
                  
                     Euroopa Kemikaaliameti riskihindamise komitee võttis 10. detsembril 2020 kooskõlas Euroopa Parlamendi ja nõukogu määruse (EÜ) nr 1272/2008 (4) artikli 37 lõikega 4 vastu arvamuse, (5) milles jõuti järeldusele, et isopürasaam vastab 1B kategooria reproduktiivtoksiliseks ja 2. kategooria kantserogeenseks aineks klassifitseerimise kriteeriumidele.
                  
               
                     (3)
                  
                  
                     Sellest tulenevalt muudeti komisjoni delegeeritud määrusega (EL) 2022/692 (6) määruse (EÜ) nr 1272/2008 VI lisa ja klassifitseeriti isopürasaam 1B kategooria reproduktiivtoksiliseks aineks.
                  
               
                     (4)
                  
                  
                     Määruse (EÜ) nr 1107/2009 II lisa punkti 3.6.4 kohaselt kiidetakse toimeaine heaks üksnes juhul, kui see ei ole klassifitseeritud või ei kuulu klassifitseerimisele määruse (EÜ) nr 1272/2008 kohaselt 1B kategooria reproduktiivtoksiliseks aineks, välja arvatud juhul, kui inimeste kokkupuude selle taimekaitsevahendis sisalduva toimeainega on kavandatavates realistlikes kasutustingimustes väheoluline.
                  
               
                     (5)
                  
                  
                     Isopürasaami tüüpiliste kasutusviiside puhul ületavad isopürasaami jäägid toidus ja söödas vaikeväärtust Euroopa Parlamendi ja komisjoni määruse (EÜ) nr 396/2005 (7) artikli 18 lõike 1 punkti b tähenduses, mistõttu ei ole toidu kaudu väheolulise kokkupuute tingimus täidetud.
                  
               
                     (6)
                  
                  
                     Seega ei vasta isopürasaam enam määruse (EÜ) nr 1107/2009 II lisa punktis 3.6.4 sätestatud heakskiitmise kriteeriumile.
                  
               
                     (7)
                  
                  
                     Määruse (EÜ) nr 1107/2009 artikli 21 lõike 1 kohaselt teatas komisjon liikmesriikidele, Euroopa Toiduohutusametile ja taotlejale, et tema arvates ei ole määruse (EÜ) nr 1107/2009 II lisa punktis 3.6.4 sätestatud heakskiitmise kriteerium enam täidetud, kuna isopürasaam vastab 1B kategooria reproduktiivtoksiliseks aineks klassifitseerimise kriteeriumidele, ning palus taotlejal esitada oma märkused.
                  
               
                     (8)
                  
                  
                     Taotleja ei esitanud teavet, mis tõendaks väheolulist kokkupuudet, ega tõendeid selle kohta, et on täidetud määruse (EÜ) nr 1107/2009 artikli 4 lõike 7 tingimused seoses ainetega, mida on vaja sellise taimetervisele avalduva tõsise ohu ohjamiseks, mida ei ole võimalik ohjata muude kättesaadavate vahenditega.
                  
               
                     (9)
                  
                  
                     Seetõttu on asjakohane isopürasaami heakskiit tagasi võtta.
                  
               
                     (10)
                  
                  
                     Seepärast tuleks rakendusmääruse (EL) nr 540/2011 lisa vastavalt muuta ja rakendusmäärus (EL) nr 1037/2012 tuleks kehtetuks tunnistada.
                  
               
                     (11)
                  
                  
                     Liikmesriikidele tuleks anda piisavalt aega isopürasaami sisaldavate taimekaitsevahendite lubade tagasi võtmiseks.
                  
               
                     (12)
                  
                  
                     Kui liikmesriigid annavad isopürasaami sisaldavate taimekaitsevahenditega seoses ajapikendust kooskõlas määruse (EÜ) nr 1107/2009 artikliga 46, peab kõnealune ajavahemik olema võimalikult lühike ning lõppema hiljemalt 6 kuud pärast käesoleva määruse jõustumist.
                  
               
                     (13)
                  
                  
                     Käesolev määrus ei piira õigust esitada määruse (EÜ) nr 1107/2009 artikli 7 kohaselt uut taotlust isopürasaami heakskiitmiseks.
                  
               
                     (14)
                  
                  
                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Heakskiidu tagasi võtmine
            Toimeaine isopürasaami heakskiit võetakse tagasi.
         
         
            Artikkel 2
            Rakendusmääruse (EL) nr 540/2011 muutmine
            Rakendusmääruse (EL) nr 540/2011 lisa B osast jäetakse välja 27. rida, milles käsitletakse isopürasaami.
         
         
            Artikkel 3
            Üleminekumeetmed
            Liikmesriigid tühistavad toimeainet isopürasaami sisaldavate taimekaitsevahendite load hiljemalt 8. septembriks 2022.
         
         
            Artikkel 4
            Ajapikendus
            Ajapikendus, mille liikmesriigid annavad kooskõlas määruse (EÜ) nr 1107/2009 artikliga 46, lõpeb 8. detsembril 2022.
         
         
            Artikkel 5
            Kehtetuks tunnistamine
            Rakendusmäärus (EL) nr 1037/2012 tunnistatakse kehtetuks.
         
         
            Artikkel 6
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 18. mai 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 309, 24.11.2009, lk 1.
         
            (2)  Komisjoni 7. novembri 2012. aasta rakendusmäärus (EL) nr 1037/2012, millega kiidetakse heaks toimeaine isopürasaam vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (ELT L 308, 8.11.2012, lk 15).
         
            (3)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).
         
            (4)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).
         
            (5)  Riskihindamise komitee arvamus, millega tehakse ettepanek ühtse klassifitseerimise ja märgistamise kohta ELi tasandil järgmise reaktsioonimassi puhul: 3-(difluorometüül)-1-metüül-N-[(1RS,4SR,9RS)-1,2,3,4-tetrahüdro-9-isopropüül-1,4-metanonaftaleen-5-üül]pürasool-4-karboksamiid ja 3-(difluorometüül)-1-metüül-N-[(1RS,4SR,9SR)-1,2,3,4-tetrahüdro-9-isopropüül-1,4-metanonaftaleen-5-üül]pürasool-4-karboksamiid [isomeeride suhteline sisaldus: > 78 % syn-isomeeri, < 15 % anti-isomeeri]; isopürasaam. EÜ number: CASi number: 881685-58-1 CLH-O-0000006915-65-01/F, vastu võetud 10. detsembril 2020.
         
            (6)  Komisjoni 16. veebruari 2022. aasta delegeeritud määrus (EL) 2022/692, millega muudetakse tehnika ja teaduse arenguga kohandamise eesmärgil Euroopa Parlamendi ja nõukogu määrust (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist (ELT L 129, 3.5.2022, lk 1).
         
            (7)  Euroopa Parlamendi ja nõukogu 23. veebruari 2005. aasta määrus (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (ELT L 70, 16.3.2005, lk 1).